****

Grŵp o bobl yn dal arwyddion

**Grŵp o bobl yn sefyll gyda'i gilydd

**Grŵp o bobl mewn cae mawr yn gwneud golwr a siâp logo'r Urdd



Cyngor Bwrdeistref Sirol Castell-nedd Port Talbot

Strategaeth Hyrwyddo’r Gymraeg (WLPS)   
2023-2028

**Adroddiad blynyddol 2023-2024**

**Welsh Language Promotion Strategy (WLPS)**

Mae’r ddogfen hon hefyd ar gael yn Saesneg

This document is also available in English www.npt.gov.uk/equalities

**Cynnwys**

|  |
| --- |
| Cyflwyniad...………………………………………………………………………………….……….…………..……….. 2 |
| Datblygiadau yn ystod 2023-2024………………………………………………………………..…………..…………. 3-4 |
| Mentrau i Gyflogeion Cyngor Castell-nedd Port Talbot 2023-2024……………………………................................ 5 |
| Cynnydd o ran Cynllun Gweithredu 2023-2024…………………………………………………………..……….……. 6 |
| Thema Strategol 1: Cynyddu niferoedd y siaradwyr Cymraeg.……………………………….………………. 6 |
| Thema Strategol 2: Cynyddu defnydd o’r Gymraeg..……………………………………………..…………….. 9 |
| Thema Strategol 3: Creu Amodau Ffafriol: Seilwaith a Chyd-destun...............…………………………..…. 13 |

Os bydd angen yr adroddiad hwn arnoch mewn print mwy o faint neu fformat gwahanol, cysylltwch â’r Tîm Polisi Corfforaethol ar 07805 771506 neu e-bostiwch: policy@npt.gov.uk

**Cyflwyniad**



*Yn 2021, amcangyfrifwyd bod*

*538,000 o breswylwyr arferol Cymru*

*oedd yn 3 oed a throsodd (17.8%) yn*

*dweud eu bod yn gallu siarad Cymraeg –*

*gostyngiad ers 2011 (562,000, 19.0%)*

*(Cyfrifiad 2021).*

*Un o’r prif ffactorau oedd yn cyfrannu at y gostyngiad cyffredinol yng nghanran y bobl oedd yn dweud eu bod yn gallu siarad Cymraeg rhwng 2011 a 2021 oedd y gostyngiad yn nifer y plant a’r bobl ifanc 3-15 oed oedd yn dweud bod y sgil yma ganddyn nhw.*

*Er bod y nifer yma’n gyson ar draws Cymru, oddi mewn i ddata Castell-nedd Port Talbot o’n Cyfrifiad Blynyddol ar Lefel Ysgolion (PLASC) gwelwn fod y targed a gynigiwyd ar gyfer disgyblion mewn Ysgolion*

*Cyfrwng Cymraeg yn 2023 wedi’i gyrraedd, sef*

*16.2%, neu 3,329 o ddisgyblion allan o gyfanswm o*

*20,529.*

Cafodd ein Strategaeth ddiwygiedig ar gyfer Hyrwyddo’r Gymraeg (WLPS) 2023-2028 ei mabwysiadu gan y Cyngor ar 12 Gorffennaf 2023.

Nod y strategaeth yw sicrhau bod y Gymraeg, erbyn 2028, yn llawer mwy clywadwy a gweladwy mewn cymunedau lleol, ac yn cael ei defnyddio gan fwy o bobl yn eu bywydau beunyddiol.

Mae’n adlewyrchu themâu strategaeth ‘Cymraeg 2050’, Strategaeth Llywodraeth Cymru ar gyfer y Gymraeg, ac yn nodi sut byddwn ni’n gweithio at y nodau canlynol:

* cynyddu nifer y siaradwyr Cymraeg;
* cynyddu defnydd o’r Gymraeg; *a*
* chreu amodau ffafriol (seilwaith a chyd-destun) yn y fwrdeistref sirol.

Yn ogystal â hyrwyddo defnydd o’r Gymraeg yn ein cymunedau, rydym hefyd yn bwriadu hyrwyddo defnydd o’r Gymraeg ar draws gweithlu Cyngor Castell-nedd Port Talbot.

Hwn yw’r adroddiad blynyddol cyntaf ar Strategaeth Hyrwyddo’r Gymraeg (WLPS) 2023-2028. Mae’n cwmpasu’r cyfnod o 1 Ebrill 2023 tan 31 Mawrth 2024, ac yn amlygu ein gwaith o ran symud ymlaen gyda’r camau gweithredu yn y strategaeth sydd â dyddiadau targed yn 2023 a 2024 yn ystod y cyfnod hwn.

Er bod cynnydd wedi’i wneud mewn llawer o feysydd, mae rhai camau gweithredu heb symud ymlaen cymaint ag y rhagwelwyd, a hynny am amrywiaeth o resymau.

Lle na lwyddwyd i gyrraedd rhai targedau penodol, y nod fydd cyflawni’r rheiny o fewn y flwyddyn nesaf er mwyn sicrhau bod y cynllun yn dychwelyd at y terfynau amser gwreiddiol. **Datblygiadau yn ystod 2023-2024**

**Urdd Gobaith Cymru**

Ym mis Ebrill 2023 cyhoeddodd Urdd Gobaith Cymru mai Parc Margam fyddai lleoliad Eisteddfod yr Urdd yn 2025.

Eisteddfod yr Urdd 2025 fydd y digwyddiad Cymraeg mwyaf i’w gynnal yn y fwrdeistref sirol ers i’r Eisteddfod ddod i Barc Margam ddiwethaf, yn 2003. Bydd yn cynnig cyfleoedd dihafal i Gastell-nedd Port Talbot fynd ati’n falch i hyrwyddo iaith, diwylliant a threftadaeth Cymru yn y cyfnod cyn yr ŵyl, yn ystod yr ŵyl ei hun, ac wedi hynny.

**Maer Ieuenctid wedi'i dynnu yn siambr y cyngor 


Maer Ieuenctid**

Ym mis Mawrth 2023 sefydlwyd Maer Ieuenctid newydd i Gastell-nedd Port Talbot. Yn ystod ei blwyddyn yn y swydd, dewisodd Maddie Pritchard, sy’n siarad Cymraeg yn rhugl, ganolbwyntio ar y Gymraeg fel un o’i blaenoriaethau, gan gefnogi targed Llywodraeth Cymru, sef miliwn o siaradwyr Cymraeg yng Nghymru erbyn 2050.

Maddie hefyd oedd Hyrwyddwr cyntaf y Gymraeg yng Nghyngor Ieuenctid CNPT, ac yn sgîl hynny bydd gan y Cyngor Ieuenctid Hyrwyddwr y Gymraeg bob blwyddyn o hyn allan.

**Hyrwyddwyr y Gymraeg**

Yn dilyn tristwch colli’r Cyng. Marcia Spooner, a fu’n Hyrwyddo’r Gymraeg i ni, yn 2023 penodwyd dau Hyrwyddwr newydd i’r Gymraeg. Bydd y Cyng. Rebecca Phillips a’r Cyng. Rosalyn Davies yn eiriolwyr dros y Gymraeg ac yn hyrwyddo defnydd o’r iaith yng Nghastell-nedd Port Talbot.

**Datblygiadau yn ystod 2023-2024 (parhad)**

**Clwb Cymraeg**

Poster gyda thestun a delweddau ar gyfer cynllun Hwb Pontardawe



Cafodd Clwb Cymraeg ar ôl ysgol ei beilota ym Mhontardawe, fel bod gan bobl ifanc rywle diogel i gymdeithasu, ochr yn ochr â chyfle i ymarfer eu sgiliau Cymraeg.

Bu cyfanswm o 27 o bobl ifanc yn mynychu’r clwb, oedd yng ngofal Gwasanaeth Ieuenctid CNPT a Menter Iaith CNPT, gyda gweithiwr ieuenctid dwyieithog. Yn dilyn llwyddiant y peilot, lansiwyd ail Glwb Ieuenctid Cymraeg yn Nhrebannws, ac mae nifer dda o bobl ifanc yn mynd yno.

**Grŵp o bobl yn sefyll mewn cyntedd yn cyflwyno plac yn Ysgol Gynradd Gymraeg Pontardawe


Cyfleusterau ysgol newydd i gryfhau addysg Gymraeg yng Nghwm Tawe**

Agorwyd ystafelloedd dosbarth newydd a Chanolfan Drochi i’r Gymraeg yn swyddogol ddydd Gwener, 13 Hydref, 2023 yn Ysgol Gynradd Gymraeg Pontardawe, gan y Gweinidog Addysg a’r Gymraeg ar y pryd, Jeremy Miles AS.

Roedd y prosiect yn fodd i’r ysgol ychwanegu 60 o ddisgyblion at ei chapasiti, ac ychwanegu 12 o leoedd amser llawn yn y lleoliad gofal plant oedd yno eisoes.

**Dysgu Cymraeg**

Gwelwyd cynnydd yn y defnydd o’r dudalen ‘Dysgu a Defnyddio’r Gymraeg’ ar wefan y Cyngor, gyda 166 neu 44.5% yn fwy o drawiadau yn 2023-2024, o gymharu â 2022-2023.

**Mentrau ar gyfer Cyflogeion Cyngor Castell-nedd Port Talbot 2023-2024**

Parhaodd gweithgareddau ar hyd y flwyddyn i hyrwyddo’r Gymraeg ymhlith gweithwyr Cyngor CNPT:



**Arolwg Ymgysylltu â Gweithwyr Cyngor CNPT**

Lansiwyd yr Arolwg gyntaf i Ymgysylltu â holl weithwyr cyngor CNPT

yn ystod 2023-24 (Mawrth 2024).

Er mwyn gwneud yr arolwg yn gynhwysol ac yn hygyrch i bob gweithiwr,

a darparu cyfleoedd i ddefnyddio’r Gymraeg yn y gweithle, rhoddwyd

cyfle i’r ymatebwyr ddewis holiadur Cymraeg neu Saesneg. Cafwyd 796 o

ymatebion, 8 ohonynt yn Gymraeg; ein nod yw cynyddu’r ffigur hwn ym

mhob arolwg yn y dyfodol.

**Diwrnod Shwmae Su’mae**

Ym mis Hydref 2023, cynhyrchwyd dau fideo newydd i hyrwyddo diwrnod blynyddol Shwmae Su’mae ymhlith y staff. Bu Rhys Locke, Swyddog Datblygu Athrawon a Noelwyn Daniel, Cyfarwyddwr – Strategaeth a Gwasanaethau Corfforaethol, fel ei gilydd yn rhannu eu balchder yn y Gymraeg a’u gwerthfawrogiad ohoni fel rhan o’u hunaniaeth ddiwylliannol.

**Cyfleoedd Hyfforddi**

Darparodd Menter Iaith CnPT chwe wythnos o sesiynau “Hyder-ish” Cymraeg anffurfiol yn ddi-dâl. Nod y rhain oedd cynyddu hyder i siarad Cymraeg ymhlith siaradwyr rhugl a dysgwyr lefel uwch mewn cyd-destun hamddenol. Roedd y sesiynau hefyd yn cynnwys gweithgareddau wythnosol fel crefftau a chwisiau.

Hyrwyddwyd cyrsiau Cymraeg ar gyfer staff oedd yn gweithio ym maes Addysg. Roedd y cyrsiau hyn, a ddarparwyd gan y Ganolfan Dysgu Cymraeg Genedlaethol, yn amrywio o lefel dechreuwr i lefel uwch, ac fe’u cyflwynwyd trwy gyfuniad o ddysgu rhithwir a chyfunedig, fel eu bod yn addas ar gyfer patrymau byw unigolion. Roeddent ar gael i bob aelod o staff 18-25 oed.

**Cynnydd o ran y Cynllun Gweithredu yn 2023-2024**

**Thema Strategol 1: Cynyddu niferoedd y siaradwyr Cymraeg**

**Maes gwaith: Cefnogi gweithrediad Cynllun Strategol y Gymraeg mewn Addysg (WESP) 2022-2032**

|  |
| --- |
| Cam Gweithredu: 1.1 Hyrwyddo’r grŵp ‘Help gyda Gwaith Cartref Cymraeg’ ar Facebook ymhlith yr holl ddisgyblion a’u teuluoedd sy’n mynychu ysgolion cyfrwng Cymraeg |
| Cynnydd 2023-2024: |
| Bu Menter Iaith CnPT (MICnPT) yn bresennol mewn nifer o ddigwyddiadau yn yr ardal yn ystod y 12 mis, lle buon nhw’n hyrwyddo’r grŵp Facebook ‘Help gyda Gwaith Cartref Cymraeg’ ymhlith rhieni plant oedd mewn addysg Gymraeg. Daeth MICnPT hefyd i ddiwrnodau agored mewn ysgolion lle maen nhw’n rhoi côd QR i rieni fedru ymuno â’r grŵp. Mae MICnPT hefyd wedi ychwanegu nifer o adnoddau newydd at y grŵp Facebook yn ystod y flwyddyn, i rieni eu defnyddio gartref. |
| Cam Gweithredu: 1.2 Diweddaru a hyrwyddo’r llyfryn ‘Manteision Dwyieithrwydd’ ymhlith teuluoedd |
| Cynnydd 2023-2024: |
| Er nad yw’r llyfryn wedi cael ei ddiweddaru eto, mae MICnPT wedi bod yn dosbarthu taflen sy’n amlinellu rhai o fanteision dwyieithrwydd, ynghyd â llyfryn canllaw ar gyfer addysg Gymraeg. |
| Cwblhawyd cyfres ‘Taith yr Iaith’ o 4 fideo i hyrwyddo manteision dwyieithrwydd, ac mae gydag adran cyfryngau CNPT ar hyn o bryd, yn barod i’w rhyddhau |
| Cam Gweithredu: 1.3 Hyrwyddo dwyieithrwydd ymhlith teuluoedd sy’n disgwyl baban |
| Cynnydd 2023-2024: |
| Cynhyrchir yr holl ddeunyddiau marchnata a hyrwyddo yn Gymraeg a Saesneg a’u rhoi ar y cyfryngau cymdeithasol. |
| Gall teuluoedd ddewis cyrchu gwasanaethau trwy gyfrwng y Gymraeg neu’r Saesneg |

**Maes gwaith: Trosglwyddiad iaith yn y cartref**

|  |
| --- |
| Cam Gweithredu: 1.4 Nodi argaeledd (wyneb yn wyneb ac ar-lein), cost a lleoliad cyrsiau Cymraeg a’u hyrwyddo ymhlith y trigolion |
| Cynnydd 2023-2024: |
| Mae MICnPT yn cyfeirio rhieni a phobl yn y gymuned at wefan ABA Dysgu Cymraeg ac yn darparu manylion cyswllt ar eu cyfer. Maen nhw hefyd yn cyfeirio pobl ymlaen at y cwrs Clwb Cwtsh sy’n cael ei ddarparu gan y Mudiad Meithrin |
| Cam Gweithredu: 1.5 Datblygu a hyrwyddo sesiynau ymwybyddiaeth o’r Gymraeg ymhlith y trigolion |
| Cynnydd 2023-2024: |
| Rhoddodd MICnPT gyflwyniadau yn niwrnodau agored Ysgolion Cynradd Cymraeg i rieni a lleoliadau gofal plant yn ystod y flwyddyn. |
| Cynhaliodd MICnPT hefyd raglen o ddigwyddiadau yn ystod gwyliau’r ysgol lle buon nhw’n mynd i lyfrgelloedd ac yn cynnal digwyddiadau crefft a disgos distaw. Yn ystod y digwyddiadau hyn manteisiwyd ar gyfleoedd i siarad â rhieni am fanteision yr iaith Gymraeg. |

**Maes gwaith: Cefnogi pobl i ddysgu/siarad Cymraeg**

|  |
| --- |
| Cam Gweithredu: 1.6 Darparu cyfleoedd i staff y Cyngor gael mynediad at lefelau priodol o gyrsiau dysgu/gloywi Cymraeg |
| Cynnydd 2023-2024: |
| Mae Rhaglen Hyfforddiant Cymraeg y cyngor yn cyfeirio unigolion at y gwiriwr canfod Lefel o ran y Gymraeg a ‘Help i gael hyd i gwrs’ |
| Anogir gweithwyr y Cyngor i symud ymlaen trwy lefelau’r hyfforddiant lle bo modd. Y dysgu a ddewisir amlaf yw’r cyrsiau a ariannir gan Cymraeg Gwaith trwy’r Ganolfan Dysgu Cymraeg, fodd bynnag, mae dosbarthiadau wedi cael eu hariannu i’r staff os ydynt am symud ymlaen heibio’r cyrsiau sydd ar gael. |
| Anogir pob rheolwr i ganiatáu i’w timau fynychu cyrsiau Cymraeg, p’un a yw’r iaith yn ofynnol fel rhan o’u rôl neu beidio, ac maent yn cael amser allan o’u diwrnod gwaith nodweddiadol i fod yn bresennol |
| Cyrchodd cyfanswm o 19 o staff gyrsiau gwella iaith rhwng Ebrill 2023 a Mawrth 2024 |
| Cam Gweithredu: 1.7 Creu a hyrwyddo adnoddau Cymraeg i deuluoedd a’r cyhoedd yn fwy cyffredinol |
| Cynnydd 2023-2024: |
| Yn ystod ei flwyddyn lawn gyntaf (rhwng 1 Ebrill 2022 a 31 Mawrth 2023), cafwyd 374 o drawiadau ar y dudalen “Dysgu a Defnyddio Cymraeg” ar wefan y cyngor, a grewyd ar 15 Mawrth 2022. Cododd hynny i 540 o drawiadau rhwng 1 Ebrill 2023 a 31 Mawrth 2024 – cynnydd o 166 trawiad, neu 44.5% |
| Creodd MICnPT nifer o adnoddau newydd yn ystod y flwyddyn i rieni eu defnyddio gyda’u plant gartref. Crewyd hefyd becyn Cymraeg i’r clybiau ieuenctid yn ardal yr awdurdod lleol, i’w cynorthwyo i ddarparu gweithgareddau Cymraeg yn eu sesiynau. |
| Creodd MICnPT becyn adnoddau ar gyfer meithrinfeydd dydd i’w cynorthwyo i ddarparu a chyflwyno’r Gymraeg yn ystod eu sesiynau. Buont hefyd yn mynd i’r meithrinfeydd dydd i esbonio’r pecyn ac arddangos rhai o’r gweithgareddau. |
| Hyfforddiant Cyngor CNPT: Trwy Grant Datblygu Gweithlu Gofal Cymdeithasol Cymru, cynigir cyfle i’r gweithlu gofal cymdeithasol ehangach (gofal cymdeithasol preifat) ddysgu Cymraeg trwy ddysgu ar-lein sy’n cael ei ddarparu gan Gofal Cymdeithasol Cymru. Mae’r cyfle hwn yn golygu bod modd i’r Gymraeg fod ar gael yn fwy a chael ei gweld mewn cymunedau ar draws Castell-nedd Port Talbot trwy ddarpariaeth y Sectorau Iechyd a Gofal Cymdeithasol, Blynyddoedd Cynnar a Gofal Plant. |
| Yn 2024 cyflwynwyd adnodd newydd ar gyfer y sector Gofal Cymdeithasol ‘Gofal a chysur yn Gymraeg’, ac mae wedi cael ei hyrwyddo. Lluniwyd yr adnodd hwn yn arbennig ar gyfer gweithwyr gofal lliniarol, fel bod modd iddynt gynnig elfen o ofal a chysur yn newis iaith unigolion sydd wedi cyrraedd diwedd oes. |
| Mae Cyngor CNPT yn cydnabod bod gweithwyr hefyd yn rhan o’n cymunedau. O ganlyniad, mae ein Rhaglen Hyfforddi hefyd yn cynnwys gwybodaeth, adnoddau a chyfeirio ymlaen at:  • Adnoddau i Arddegwyr ac Oedolion Ifanc  • Adnoddau i Blant |
| Cam Gweithredu: 1.8 Datblygu/cyfeirio ymlaen at gyrsiau priodol a chefnogaeth i staff addysgu ac eraill sy’n dysgu Cymraeg |
| Cynnydd 2023-2024: |
| Caiff rhaglen o gyfleoedd hyfforddi a dysgu, gan gynnwys pecynnau rhyngweithiol, ei diweddaru’n rheolaidd trwy ddefnyddio pecyn creu llyfrau. Mae hynny’n golygu bod unrhyw newidiadau a diweddariadau yn fyw, ac nid oes angen eu hailgyhoeddi. Mae’r rhaglen hon ar gael ar Cyswllt CNPT i weithwyr Cyngor CNPT, gan gynnwys staff addysgu. Caiff cyfleoedd eu postio hefyd ar hyd y flwyddyn trwy’r offeryn ymgysylltu â staff Viva Engage, ‘Cymuned Siaradwyr a Dysgwyr Cymraeg’. |
| Defnyddir cyllideb cydraddoldebau corfforaethol y cyngor i gefnogi hyfforddiant Cymraeg ar gais. Hysbysebir cyrsiau Cymraeg Gwaith gan y Ganolfan Dysgu Cymraeg, a ariannir yn llawn, yn rhaglen y cyngor trwy’r platfform Viva Engage. |

**Thema Strategol 2: Cynyddu defnydd o’r Gymraeg**

**Maes gwaith: Cefnogi a hyrwyddo defnydd o’r Gymraeg mewn cyd-destunau cymdeithasol 2022-2032**

|  |
| --- |
| Cam Gweithredu: 2.1 Archwilio cyfleoedd gyda’r Gwasanaeth Llyfrgelloedd i gynyddu ymwybyddiaeth o lyfrau/ddeunyddiau Cymraeg ymhlith y trigolion |
| Cynnydd 2023-2024: |
| Ar hyd 2023-2024, cafodd cyfanswm o 8,971 o eitemau Cymraeg eu rhoi ar fenthyg gan wasanaeth llyfrgelloedd CNPT |
| Bu Cyngor Ieuenctid CNPT yn helpu i hyrwyddo Gwasanaeth Llyfrgelloedd CNPT mewn Ysgolion a chynhaliwyd Stondin Diwrnod y Llyfr yng Nghanolfan Siopa Aberafan, lle rhoddodd mwy na 40 o bobl ifanc eu henwau i lawr i ymuno â’r llyfrgell am y tro cyntaf. Roedd y gwaith hwn yn cynnwys hyrwyddo llyfrau Cymraeg oedd yn cael eu harddangos yn ystod y digwyddiad. |
| Cam Gweithredu: 2.2 Archwilio cyfleoedd i gynyddu gwelededd y Gymraeg ym mhob cyfleuster hamdden a diwylliant |
| Cynnydd 2023-2024: |
| Mae Neuadd Gwyn yn llwyfannu pantomeim Cymraeg bob blwyddyn, a bydd gwybodaeth ynghylch ffigurau presenoldeb yn cael ei chynnwys yn Adroddiad Blynyddol 2024-2025. |
| Cynhaliwyd digwyddiadau Cymraeg ar draws Llyfrgelloedd Castell-nedd Port Talbot, a bydd gwybodaeth am nifer y digwyddiadau a’r rhai oedd yn bresennol yn cael ei chasglu a’i hadrodd yn Adroddiad Blynyddol Cynllun Hyrwyddo’r Gymraeg 2024-2025 |
| Mae Strategaeth newydd Diwylliant a Threftadaeth Castell-nedd Port Talbot yn cynnwys cynllun gweithredu i arddangos cynnydd o ran y brif thema “Calon Gymreig”, a rhagwelir y bydd cynnydd o ran y camau gweithredu hynny yn cael ei adlewyrchu yn adroddiad blynyddol Cynllun Hyrwyddo’r Gymraeg 2024-2025.   * Bydd Eisteddfod yr Urdd yn cael ei chynnal ym Mharc Gwledig Margam ym mis Mai 2025, ac mae’r cyngor yn cydweithio’n agos â Thîm yr Urdd i fanteisio ar gyfleoedd ehangach i hybu ymwneud ysgolion yng Nghastell-nedd Port Talbot â’r Eisteddfod ac i hyrwyddo’r Gymraeg ar draws yr holl weithgareddau a gynhelir i hyrwyddo’r digwyddiad. * Sefydlwyd Tîm Marchnata Masnachol newydd i godi proffil ein parciau gwledig, ein theatrau a lleoliadau eraill, ac i’w cynorthwyo i gynhyrchu refeniw ychwanegol. Fel rhan o hynny, mae’r tîm yn sicrhau bod yr holl weithgarwch hyrwyddo yn digwydd yn ddwyieithog, a bod cynulleidfaoedd Cymraeg eu hiaith yn cael eu hystyried yn llawn yn yr holl weithgareddau a gynhelir. * Mae Canolfan Celfyddydau Pontardawe yn gweithio’n agos gyda Menter Iaith Castell-nedd Port Talbot ac yn cynnal nosweithiau rheolaidd yn Gymraeg, gan gynnwys perfformwyr Cymraeg proffil uchel yn rheolaidd yn ei rhaglen. |
| Cam Gweithredu: 2.3 Datblygu ail Glwb Ieuenctid Cymraeg mewn partneriaeth â’r sector gwirfoddol yn Nhai’r Gwaith |
| Cynnydd 2023-2024: |
| Bu Gwasanaethau Ieuenctid CNPT, ar y cyd â’r sector gwirfoddol yn Nhai’r Gwaith, yn cynnal clwb ieuenctid Cymraeg yng Nghanolfan Maerdy, oedd ar agor 1 noson yr wythnos am 28 o sesiynau. Dan arweiniad Gweithwyr Ieuenctid oedd yn siarad Cymraeg, cyrhaeddodd y ddarpariaeth 33 o bobl ifanc unigol a rhoi cyfle iddyn nhw ddefnyddio’r Gymraeg mewn cyd-destun cymdeithasol. |
| Daliwyd ati i gyflwyno’r Clwb Ieuenctid Cymraeg yn Nhrebannws mewn partneriaeth â MICnPT a Gwasanaeth Ieuenctid CNPT. Mae’r clwb yn agor 1 noson yr wythnos yn ystod tymhorau’r ysgol, ac yn cynnig cyfleoedd i bobl ifanc ddefnyddio’r Gymraeg mewn cyd-destun cymdeithasol. Mae’r clwb hefyd yn cyflwyno sesiynau ar ddiwylliant a threftadaeth Cymru. |
| Cafodd clwb ieuenctid Cymraeg ar ôl ysgol ei beilota ym Mhontardawe mewn partneriaeth â MICnPT a Gwasanaeth Ieuenctid CNPT, gan gynnig darpariaeth i bobl ifanc tra’u bod yn aros i gael eu casglu o’r ysgol. Sefydlwyd hon yn ddarpariaeth ddwyieithog, fel bod siaradwyr Cymraeg yn cael cyfle i ddefnyddio’r iaith yn gymdeithasol, ac fel bod y bobl ifanc di-Gymraeg yn cael cyfle i glywed Cymraeg yn cael ei siarad, yn y gobaith y byddai hynny’n gwella’u sgiliau Cymraeg hwythau. Cyrhaeddodd y ddarpariaeth 27 o bobl ifanc unigol. |
| Rhwng 1 Ebrill 2023 a 31 Mawrth 2024:   * Daeth 74 o bobl ifanc unigol i Glwb Ieuenctid Cymraeg Trebannws. Ar gyfartaledd, roedd 28 yn bresennol bob nos. * Daeth 72 o bobl ifanc unigol i Glwb Ieuenctid Dwyieithog Cwmllynfell, ac ar gyfartaledd, roedd 19 yn bresennol bob nos. |
| Cam Gweithredu: 2.4 Archwilio gyda phlant a phobl ifanc sut mae modd defnyddio mwy o Gymraeg mewn cyd-destun cymdeithasol. |
| Cynnydd 2023-2024: |
| Fel yr amlinellwyd yn 2.3, cyflwynwyd dau glwb Ieuenctid Cymraeg yn y fwrdeistref sirol mewn partneriaeth â MICnPT a Gwasanaeth Ieuenctid CNPT. |
| Cyflwynodd MICnPT hefyd sesiynau Cymraeg ym mhob clwb ieuenctid yn y sir, a chafodd pob un o’r clybiau becyn i’w helpu i gyflwyno sesiynau Cymraeg eu hunain. Creodd MICnPT hefyd ddeunydd hyrwyddo i hybu’r Gymraeg a manteision ei defnyddio. |
| Sefydlwyd clybiau cinio Cymraeg mewn tair ysgol uwchradd ail iaith yn y fwrdeistref sirol. |
| Mae swyddog yn y ddwy ysgol uwchradd Gymraeg. Mae’r swyddog hwn yn darparu gweithgareddau Cymraeg yn ystod amser cinio tu allan i’r dosbarth. |
| Aeth MICnPT a Gwasanaeth Ieuenctid CNPT â grŵp o bobl ifanc i Langrannog ar gyfer cwrs preswyl dros y penwythnos. Cafodd y bobl ifanc eu trochi yn y Gymraeg yn ystod eu harhosiad. Aeth 13 o bobl ifanc ar y cwrs preswyl 3-diwrnod yng nghanolfan yr Urdd, Llangrannog, lle buon nhw’n cymryd rhan mewn amrywiaeth o weithgareddau oedd yn cynnwys abseilio, cwrs rhaffau uchel, sgïo, go-certi, beiciau cwad, toboganau ac ystafell ddianc. Cwblhaodd y bobl ifanc hefyd gwrs Agored Lefel 1 wedi’i achredu yn Niwylliant Cymru: Traddodiadau ac Arferion Cymru. Defnyddiwyd y Gymraeg ar hyd eu hymweliad, a chyflwynwyd y cwrs Agored a’i gwblhau trwy gyfrwng y Gymraeg. Lluniwyd hyn gyda chymorth Cyngor Ieuenctid CNPT. Daeth MICnPT i nifer o ddigwyddiadau yn ystod y flwyddyn i hybu’r Gymraeg a manteision ei defnyddio. |
| Darparodd MICnPT nifer o sesiynau a digwyddiadau yn ystod y flwyddyn i blant a phobl ifanc tu allan i’r ysgol. Nod y gweithgareddau hyn yw darparu cyfleoedd i bobl ddefnyddio’u Cymraeg tu allan i’r dosbarth. |
| Mae’r Gymraeg yn dal yn nodwedd o’n Cwricwlwm Clybiau Ieuenctid. Gosodwyd targed i Glybiau Ieuenctid yr Awdurdod gyflwyno o leiaf 1 gweithgaredd Iaith / Diwylliant Cymru bob mis. Mae’r rhain yn cynnwys Dydd Gŵyl Dewi a Dydd Santes Dwynwen. Rhoddwyd pecyn o adnoddau i bob clwb ieuenctid, er mwyn iddyn nhw fedru cyflwyno bingo yn Gymraeg a gwella gwybodaeth am rifau yn Gymraeg. |
| Cafodd amrywiaeth o ddigwyddiadau eu mynychu a’u cyflwyno i hybu defnydd o’r Gymraeg. Dosbarthwyd taflenni yn esbonio pwysigrwydd dysgu a siarad Cymraeg a dosbarthwyd geiriau’r anthem genedlaethol hefyd. Defnyddiwyd y sesiynau hefyd i hyrwyddo gwasanaethau a digwyddiadau lleol oedd ar gael i siaradwyr Cymraeg.  Gan weithio mewn Partneriaeth, cyflwynodd Gwasanaeth Ieuenctid CNPT a MICnPT sesiynau mewn 10 clwb ieuenctid lle roedd y Gymraeg yn cael ei defnyddio a’i hyrwyddo. Rhoddwyd pecyn o adnoddau i bob clwb ieuenctid eu defnyddio, a syniadau ar gyfer hyrwyddo a defnyddio’r Gymraeg. |
| Cyflwynwyd 24 o sesiynau gweithgareddau Cymraeg mewn ysgolion cyfrwng Cymraeg. Byddai’r rhan fwyaf o’r bobl ifanc fel arfer yn defnyddio Saesneg wrth siarad â ffrindiau’n gymdeithasol yn yr ysgol. Roedd y sesiynau hyn yn rhoi cyfle i’r bobl ifanc ddefnyddio’r Gymraeg mewn cyd-destun cymdeithasol. Cyflwynodd y staff weithgareddau difyr oedd yn annog ac yn cefnogi unrhyw ddisgyblion oedd yn cael trafferth defnyddio’r Gymraeg wrth sgwrsio. |
| Penododd Cyngor Ieuenctid CNPT ei Hyrwyddwr Cymraeg cyntaf yn ystod y flwyddyn i roi hwb i ddefnydd o’r Gymraeg. Mae’r rôl hon hefyd yn cefnogi’r Maer Ieuenctid a’r Cyngor Ieuenctid ehangach trwy ddarparu siaradwr Cymraeg ar gyfer digwyddiadau cyhoeddus a chyflwyniadau. |
| Cam Gweithredu: 2.5 Gweithio gyda cherddorion lleol i ddarparu sesiynau creadigol ar gyfer pobl ifanc – archwilio teithiau personol o ran cerddoriaeth Cymru, etc. |
| Cynnydd 2023-2024: |
| Daeth cerddor lleol, Bronwen Lewis, i amrywiaeth o glybiau ieuenctid a grwpiau ieuenctid i gyflwyno’i thaith ym myd cerddoriaeth Cymru. Cafodd y bobl ifanc gyfle i wrando ar ddetholiad o ganeuon Bronwen a chymryd rhan mewn sesiwn ‘holi ac ateb’. |
| I gloi’r prosiect cerddoriaeth cynhaliwyd Digwyddiad Dathliad gyda Bronwen Lewis yng Nghanolfan y Celfyddydau, Pontardawe. Roedd hon yn noson lwyddiannus iawn, gyda 24 o bobl ifanc yn bresennol. Cyflwynwyd gwobrau i bobl ifanc am Hyrwyddo’r Gymraeg a Diwylliant Cymru yn eu Cymunedau, a rhoddwyd gwobrau i aelodau staff hefyd am Hyrwyddo’r Gymraeg a Diwylliant Cymru yn y gweithle a thrwy eu prosiectau. Roedd rhieni, Aelodau Cabinet yr Awdurdod Lleol a’r Cyfarwyddwr Addysg Cynorthwyol hefyd yn bresennol yn y digwyddiad. |

**Maes gwaith: Ehangu defnydd o’r Gymraeg yn y gweithle etc**

|  |
| --- |
| Cam Gweithredu: 2.6 Canfod a hyrwyddo cyfleoedd amgen o ran hyfforddiant sgiliau iaith ymhlith staff y Cyngor |
| Cynnydd 2023-2024: |
| Mae ein Rhaglen Hyfforddi yn gwbl gynhwysol, ac rydym ni’n falch o hyrwyddo amrywiol gyfleoedd hyfforddi amgen, sy’n cynnwys:   * Dysgu hunangyfeiriedig ar-lein; * Addysgu byw Rhithwir ar-lein; * Addysgu wyneb yn wyneb yn y dosbarth; * Pecynnau megis Duolingo a Dwed Rywbeth yn Gymraeg. * Cyfryngau, cerddoriaeth ac adnoddau Cymraeg, yn cynnwys Spotify, BBC sounds; ac Y Pod; * Adnoddau yn benodol ar gyfer Arddegwyr ac Oedolion Ifanc, yn cynnwys AM a HANSH; * Cyfeirio ymlaen at adnoddau ar gyfer cefnogaeth a diweddariadau newyddion, yn cynnwys S4C; Cysill; Ap Treiglo; a llawer mwy; * Adnoddau i Blant yn cynnwys, Gwefan Cyw, Cyw Tiwb, Campau Cosmig ac Ar y Fferm   Rydyn ni’n deall bod angen ymroddiad i ddysgu iaith, a bod rhaid i’r dysgu gydweddu ag amserlenni a bywydau prysur. Mae hyrwyddo amrywiaeth o wahanol ddulliau dysgu yn rhoi cyfle i’r staff ddewis y dull(iau) mwyaf addas iddyn nhw, yn y gwaith a’r tu allan iddo. |
| Cam Gweithredu: 2.7 Hyrwyddo a gwreiddio Polisi’r Cyngor ar gyfer Defnydd Mewnol o’r Gymraeg |
| Cynnydd 2023-2024: |
| Llithrodd y cam gweithredu hwn oherwydd capasiti cyfyngedig yn y tîm Polisi Corfforaethol. Nawr bod swydd y Swyddog Polisi Corfforaethol (Cydraddoldeb a’r Gymraeg) wedi cael ei llenwi, bydd hyn yn cael ei roi ar waith ac adroddir ar gynnydd yn Adroddiad Blynyddol Strategaeth Hyrwyddo’r Gymraeg 2024-2025. |

**Thema Strategol 3: Creu Amodau Ffafriol: Seilwaith a Chyd-destun**

**Maes gwaith: Cynyddu gwelededd yr iaith ar draws yr ardal**

|  |
| --- |
| Cam Gweithredu: 3.1 Datblygu a gweithredu Strategaeth newydd Diwylliant a Threftadaeth sy’n hyrwyddo ymwybyddiaeth a defnydd o’r Gymraeg yng Nghastell-nedd Port Talbot, yn ogystal â’i gwneud yn fwy gweladwy |
| Cynnydd 2023-2024: |
| * Mabwysiadwyd Strategaeth Diwylliant CNPT ym mis Medi 2023. Y brif thema o ran y Gymraeg yw “Calon Gymreig”, a cheir hyd iddi ym mhob rhan o’r strategaeth. * Yn y Strategaeth Diwylliant ceir y weledigaeth y bydd y Gymraeg a’r diwylliant Cymreig yn ffynnu erbyn 2030, ac yn helpu i gyflawni saith nod llesiant Deddf Llesiant Cenedlaethau’r Dyfodol Cymru (2015). * Mae diwylliant Cymru yn ganolog i’r strategaeth, ac mae sefydliadau partner yn rheolaidd yn cynnig Dramâu a sioeau Cymraeg mewn cyfleusterau hamdden ar draws Castell-nedd Port Talbot. * Mae’r **Gronfa Treftadaeth, Diwylliant, Twristiaeth a Digwyddiadau**, a ariannir trwy’r Gronfa Ffyniant Gyffredin, wedi gallu cynorthwyo sefydliadau lleol a phartneriaid strategol i gyflwyno prosiectau sy’n cyflawni nodau’r Strategaeth Diwylliant, y Cynllun Rheoli Cyrchfan a’r Strategaeth Treftadaeth. Rhaid i ymgeiswyr am y gronfa ofalu bod ganddynt eu polisi Cymraeg eu hunain yn ei le er mwyn sicrhau bod prosiectau’n cael eu cyflawni’n unol â Strategaeth Hyrwyddo’r Gymraeg. Mae’r gronfa yn cynnwys cyfanswm o £2.2 miliwn. Dyma rai enghreifftiau o brosiectau sydd wedi cynnal gweithgareddau i annog defnydd o’r Gymraeg yn uniongyrchol:   + Eisteddfod yr Urdd a dderbyniodd gyllid i gyflwyno gŵyl gychwynnol well yn CNPT,   + Cafodd CIC Calon Afan gyllid i ddatblygu adnoddau i adrodd treftadaeth a hanes Port Talbot a Chwm Afan trwy brosiect Afan Always/Afan Erioed   + Ymddiriedolaeth St Giles sy’n cynnwys gweithdai Cymraeg fel rhan o’r gefnogaeth maen nhw’n ei rhoi i’w cyfranogwyr yn Rhaeadrau Aberdulais. |
| Cam Gweithredu: 3.2 Hyrwyddo gwasanaeth cyfieithu a chyngor Cymraeg di-dâl Busnes Cymru, Helo Blod, ymhlith ein cymuned fusnes |
| Cynnydd 2023-2024: |
| Mae MICnPT yn dosbarthu cylchlythyr bob pythefnos sy’n cynnwys gwybodaeth am gynllun Helo Blod. Maen nhw hefyd wedi cychwyn y cynllun ‘hapus i siarad’ sy’n hyrwyddo gallu busnesau i ddarparu gwasanaethau yn y Gymraeg i ddysgwyr a siraradwyr Cymraeg. |
| Cam Gweithredu: 3.3 Sicrhau bod y Gymraeg, diwylliant a threftadaeth Cymru yn elfen allweddol o’r Cynllun Rheoli Cyrchfan sy’n cael ei ddatblygu ar hyn o bryd. |
| Cynnydd 2023-2024: |
| Mae Cynllun Rheoli Cyrchfan Castell-nedd Port Talbot yn nodi bod y Gymraeg yn elfen allweddol o hybu ymdeimlad o le a chreu Cymunedau Llawn Bywyd. Mae Tudalen 13 o’r cynllun yn nodi,  *‘Fel cyrchfan i ymwelwyr mae’r Gymraeg yn darparu ymdeimlad o le sy’n gwneud Cymru’n wahanol i wledydd eraill. Mae annog defnydd o’r Gymraeg a gwneud yr iaith yn rhan o sut rydyn ni’n adrodd hanes treftadaeth a diwylliant ein sir yn ffordd bwysig o ddatblygu’r ardal ymhellach fel cyrchfan i ymwelwyr.’*  Dyma rai camau gweithredu penodol, perthnasol sy’n rhan o’r cynllun:   * Sicrhau bod y Gymraeg a diwylliant Cymru yn rhan annatod o bob cyfathrebu a phrosiect sy’n cael eu datblygu gan y cyngor ac o fewn prosiectau partner. * Cynghori rhanddeiliaid a busnesau yn y sector twristiaeth ynghylch sut mae integreiddio’r Gymraeg ac ymdeimlad o le yn eu gweithgareddau hwythau. |
| Cam Gweithredu: 3.4 Gweithio gyda Chymdeithas y Gymuned BME i archwilio ffyrdd o gynyddu ymwybyddiaeth o’r Gymraeg a diwylliant Cymru mewn cymunedau |
| Cynnydd 2023-2024: |
| Mae’r Gymdeithas wedi bod yn gweithio ochr yn ochr ag Ysgol Cwm Brombil i gynyddu ymwybyddiaeth o’r diwylliannau a’r traddodiadau a geir yn yr ysgol. Yn haf 2023 a 2024 bu’r gymdeithas yn helpu i gynllunio ‘Diwrnod Dathlu Diwylliant’. Yn ystod y digwyddiad hwn, dathlwyd sawl diwylliant, oedd yn cynnwys diwylliant Cymru a’r Gymraeg. Cafodd gwisgoedd Cymreig eu harddangos, a rhannwyd caneuon Cymreig a gwybodaeth am y Gymraeg. Mae’r Gymdeithas yn parhau i edrych ar ffyrdd o hyrwyddo’r Gymraeg a diwylliant Cymru mewn cymunedau. |
| Cam Gweithredu: 3.5 Datblygu ffocws Cymreig ar gyfer ymgyrch ‘Dewch i Sgwrsio’ y Cyngor trwy ddefnyddio ‘Dewch i Sgwrsio yn Gymraeg’ |
| Cynnydd 2023-2024: |
| Llithrodd y cam gweithredu hwn oherwydd capasiti cyfyngedig yn y tîm Polisi Corfforaethol. Bydd yr Ymgyrch yn cael ei datblygu i’w lansio yn Chwarter 4 2024-2025 er mwyn mwyafu’r cyfleoedd sy’n gysylltiedig ag Eisteddfod yr Urdd a gynhelir ym Mharc Margam yn 2025 ac adroddir am gynnydd yn Adroddiad Blynyddol Strategaeth Hyrwyddo’r Gymraeg 2024-2025. |
| Cam Gweithredu: 3.6 Sicrhau bod y Gymraeg yn cael ei hyrwyddo fel rhan o system fonitro SPF ar gyfer prosiect Angor Busnes y Cyngor, h.y. casglu data allweddol, a chanfod a oes angen cefnogaeth i roi arferion ar waith fel rhan o’r system CMS newydd ar gyfer Datblygu Economaidd. |
| Cynnydd 2023-2024: |
| Gall pob ymgeisydd i’r gronfa SPF ddewis iaith ar gyfer cyfathrebu (Cymraeg neu Saesneg), ac mae’r holl ddeunydd hyrwyddo a ffurflenni ceisiadau yn ddwyieithog. |
| Mae’r prosiect yn paratoi ar gyfer cau ar hyn o bryd, ond ar hyd ei oes mae mwy na 1,000 o fusnesau wedi cael eu cefnogi, er na chafwyd ceisiadau am ddarparu cefnogaeth trwy gyfrwng y Gymraeg. |
| Cam Gweithredu: 3.7 Archwilio dichonolrwydd creu cydlynydd hyrwyddo’r Gymraeg i weithio gyda gwasanaethau a phartneriaid |
| Cynnydd 2023-2024: |
| Crëwyd swydd Cydlynydd Hyrwyddo’r Gymraeg, a phenodwyd unigolyn i’r swydd. Bydd cynnydd ychwanegol o ran y gwaith a gwblhawyd gyda gwasanaethau a phartneriaid yn cael ei adlewyrchu yn Adroddiad Blynyddol Strategaeth Hyrwyddo’r Gymraeg 2024-2025 |

**Maes gwaith: Gwreiddio’r Gymraeg yn ein holl strategaethau a chynlluniau**

|  |
| --- |
| Cam Gweithredu: 3.8 Datblygu ein polisi sgiliau iaith mewnol a’i roi ar waith ar draws ein meysydd gwasanaeth |
| Cynnydd 2023-2024: |
| Llithrodd y cam gweithredu hwn o ganlyniad i gapasiti cyfyngedig yn y tîm Polisi Corfforaethol. Nawr bod swydd y Swyddog Polisi Corfforaethol (Cydraddoldeb a’r Gymraeg) wedi cael ei llenwi, bydd gweithredu’n digwydd ar hyn ac adroddir am gynnydd yn Adroddiad Blynyddol Strategaeth Hyrwyddo’r Gymraeg 2024-2025. |
| Cam Gweithredu: 3.9 Sicrhau bod y Gymraeg yn ganolog i gynllun a chymhwysiad technolegau newydd |
| Cynnydd 2023-2024: |
| Rydyn ni’n falch o adrodd bod cynnydd sylweddol o ran sicrhau bod y Gymraeg yn ganolog i gynllun a chymhwysiad technolegau newydd a gyflwynir fel rhan o’n cynllun cyflawni digidol. Mae dylunydd cynnwys Cymraeg wedi cael ei gyflogi i sicrhau bod y Gymraeg yn rhan annatod o bob agwedd ar ein gwasanaethau digidol. Mae ein cyfrif newydd i drigolion a’n gwefan gorfforaethol, [www.npt.gov.uk](http://www.npt.gov.uk), wedi cael eu llunio gyda’r Gymraeg ar y blaen, gan adlewyrchu ein hymrwymiad i hyrwyddo a chefnogi’r Gymraeg yng Nghastell-nedd Port Talbot. |
| Mae’r fenter hon yn cefnogi ein strategaeth ddigidol ehangach a’n dull gweithredu ‘digidol trwy ddyluniad’, fel yr amlinellwyd yn ein Strategaeth Ddigidol, Data a Thechnoleg yn ddiweddar. Mae’r strategaeth hon yn mynegi pwysigrwydd dylunio gwasanaethau digidol sy’n troi o gwmpas y defnyddiwr ac yn canolbwyntio ar y dyfodol, gan sicrhau ein bod yn gwneud gwahaniaeth cadarnhaol i fywydau pobl yng Nghymru sydd â’r Gymraeg yn iaith gyntaf. |
| Ymhellach, caiff ein hymdrechion eu llywio gan Safonau Gwasanaeth Digidol CNPT, sy’n ‘Canolbwyntio ar lesiant pobl yng Nghymru yn awr ac i’r dyfodol’. Mae’r safonau hyn yn amlygu ymhellach ein hymgyrch i ganolbwyntio ar ddeilliannau sydd o fudd i’n trigolion, yn hytrach na manylebau technegol yn unig. Trwy wneud yr egwyddorion hynny’n rhan o ddylunio ein gwasanaeth digidol, rydym wedi ymrwymo i greu gwasanaethau sydd nid yn unig yn cefnogi Strategaeth Hyrwyddo’r Gymraeg yn effeithiol heddiw, ond hefyd yn gynaliadwy i’r dyfodol. |
| Rydym hefyd wedi cynnwys cydymffurfio â Safonau’r Gymraeg yn ein manyleb gofynion answyddogaethol ar gyfer datrysiadau digidol newydd, gan sicrhau bod ein cadwyn gyflenwi hefyd yn gallu cydymffurfio. |
| Cam Gweithredu: 3.10 Sicrhau bod y Gymraeg yn cael ei chymryd i ystyriaeth wrth ddatblygu’r polisi coffáu pobl a digwyddiadau yn y parth cyhoeddus |
| Cynnydd 2023-2024: |
| Caiff yr holl ddeunyddiau marchnata a hyrwyddo eu cynhyrchu yn Gymraeg a Saesneg. Caiff y rhain eu postio ar Blatfformau Cyfryngau Cymdeithasol Treftadaeth CNPT - Facebook ac X. |
| Dyfarnu’r Grant Treftadaeth Gymunedol rhwng Ebrill 2023 a Mawrth 2024 – dyfarnwyd cyllid i 10 o brosiectau, ond cafodd cyfanswm o 12 ddyfarniad cyllid hyd at 31 Mawrth 2024. Un o amodau gofynnol prosiectau a’u gweithgareddau yw bod yr holl ddeunydd marchnata a hyrwyddo’n cael ei gynhyrchu yn Gymraeg a Saesneg. |
| Cynhaliwyd cyfanswm o 28 o weithgareddau a digwyddiadau ymgysylltu gydag aelodau o’r cyhoedd gan y Tîm Treftadaeth. O blith y rhain, roedd siaradwyr Cymraeg yn bresennol i alluogi ymgysylltiad a chyfranogiad trwy gyfrwng y Gymraeg mewn 14 o ddigwyddiadau. |
| Bu’r Ymgynghoriad ar y Strategaeth Treftadaeth Ddrafft ar agor o 9 Hydref 2023 tan 5 Tachwedd 2023. Cynhyrchwyd fersiynau drafft Cymraeg a Saesneg ar gyfer yr ymgynghori. Lluniwyd arolwg Cymraeg oedd yn galluogi siaradwyr Cymraeg i gyfranogi ac ymateb. Cynhaliwyd dau Weithdy Ymgynghori gyda phartneriaid/rhanddeiliaid a grwpiau cymunedol/gwirfoddolwyr, gan gynnwys siaradwyr Cymraeg. Roedd siaradwr Cymraeg o Dîm Treftadaeth CNPT yn bresennol fel bod modd ymgysylltu a chyfranogi yn Gymraeg. |
| Cynhaliwyd cystadleuaeth 'Byddwch yn Rhan o’n Hanes’ tan 4 Hydref 2023, gan roi cyfle i bobl ifanc 16-25 oed greu ‘collage’, darlun, paentiad, print, map darluniadol (neu unrhyw fath arall priodol o gelf) i ddathlu ein treftadaeth yng Nghastell-nedd Port Talbot ac i fynegi beth mae hynny’n ei olygu iddyn nhw. Cynhyrchwyd ffurflenni cystadlu Cymraeg, er mwyn i’r ymgeiswyr fedru ymateb yn Gymraeg. Rhannwyd yr holl ffurflenni a phosteri gydag Ysgolion Cyfrwng Cymraeg y fwrdeistref sirol, a phob Chweched Dosbarth a Choleg yn y sir. |
| Cam Gweithredu: 3.11 Adolygu’r targed o gynnydd o 1% yn nifer y siaradwyr Cymraeg yn CNPT ar ôl dadansoddi’r holl ddata perthnasol |
| Cynnydd 2023-2024: |
| Llithrodd y cam gweithredu hwn oherwydd capasiti cyfyngedig yn y tîm Polisi Corfforaethol. Caiff y targed ei adolygu yn Ch4 2024-2025 ac adroddir am gynnydd yn Adroddiad Blynyddol Strategaeth Hyrwyddo’r Gymraeg 2024-2025. |
| Cam Gweithredu: 3.12 Edrych ar y posibilrwydd o sefydlu categori Hyrwyddwr y Gymraeg yng Ngwobrau Tîm Mewnol Cyngor CNPT |
| Cynnydd 2023-2024: |
| Llithrodd y cam gweithredu hwn oherwydd capasiti cyfyngedig yn y tîm Polisi Corfforaethol. Datblygir meini prawf drafft er mwyn medru cynnig y categori hwn i dîm y prosiect ar gyfer Gwobrau Tîm CNPT 2025, i gyd-fynd ag Eisteddfod yr Urdd 2025 ym Mharc Margam. Adroddir ar gynnydd yn Adroddiad Blynyddol Strategaeth Hyrwyddo’r Gymraeg 2024-2025. |